Virallinen lehti nro C 020 , 20/01/1997 s. 0389



A4-0391/96 Päätöslauselma vammaisten ihmisten oikeuksista Euroopan parlamentti, joka - ottaa huomioon vetoomukset nro 63/93, 648/94, 31/95, 143/95, 174/95, 488/95, 929/95, 1252/95, 35/96, 1036/95, 96/91/, 661/90, 957/93, 246/94, 295/94, 488/94, 602/94, 916/94, 1107/94, 24/95, 128/95, 331/95, 431/95, 535/95, 608/95 ja 984/95, - ottaa huomioon komission 30. heinäkuuta 1996 vammaisten ihmisten yhtäläisistä mahdollisuuksista esittämän tiedonannon, joka koskee neuvoston päätöslauselmaesitystä (KOM(96)0406 - C4-0582/96), - ottaa huomioon 20. joulukuuta 1993 hyväksytyn Yhdistyneiden kansakuntien perussäännöstön vammaisten ihmisten yhtäläisistä mahdollisuuksista, - ottaa huomioon 26. toukokuuta 1989 ((EYVL C 158, 26.6.1989, s. 383)) antamansa päätöslauselman naisista ja vammaisuudesta, - ottaa huomioon 17. kesäkuuta 1988 ((EYVL C 187, 18.7.1988, s. 236)) antamansa päätöslauselman kuulovammaisten ihmisten viittomakielistä, - ottaa huomioon 9. toukokuuta 1996 ((EYVL C 152, 27.5.1996, s. 87)) antamansa julistuksen autististen ihmisten oikeuksista, - ottaa huomioon 16. syyskuuta ((EYVL C 284, 2.11.1992, s. 49)) 1992 antamansa päätöslauselman henkisesti vammaisista ihmisistä ja heidän oikeuksistaan, - ottaa huomioon 25. helmikuuta 1993 hyväksytyn neuvoston päätöksen (93/136/ETY), jolla luodaan yhteisön kolmas toimintaohjelma (Helios II 1993 - 1996) vammaisten ihmisten auttamiseksi, - ottaa huomioon työjärjestyksensä 157 artiklan 1 kohdan, - ottaa huomioon vetoomusvaliokunnan mietinnön sekä oikeusasioita ja kansalaisten oikeuksia käsittelevän valiokunnan ja sosiaali- ja työllisyysasiain valiokunnan lausunnot (A4-0391/96), A. ottaa huomioon, että virallisten arvioiden mukaan 37 miljoonaa vammaista ei voi nauttia täysistä kansalais- ja ihmisoikeuksista Euroopan unionin kansalaisina, B. ottaa huomioon, että vammaisia, heidän perheitään ja elinkumppaneitaan syrjitään suorasti ja epäsuorasti, mikä estää heitä osallistumasta yhteiskunnalliseen toimintaan samalla tavalla kuin muut ja saavuttamasta täysin yhtäläisiä mahdollisuuksia ja taloudellisia ja sosiaalisia mahdollisuuksiaan, C. ottaa huomioon, että vammaisilla ihmisillä on oikeus elää itsenäisesti yhteiskunnassa, oikeus institutionaaliseen riippumattomuuteen ja oikeus osallistua kansalaisina täysimääräisesti sen toimintaan ja kaikkeen heitä koskevaan keskusteluun, D. ottaa huomioon, että vammaisilla ihmisillä on oikeus elää joutumatta kärsimään väkivallasta tai huonosta kohtelusta, E. ottaa huomioon, että Euroopan unioni ja sen jäsenvaltiot ovat jäljessä muista kehittyneistä teollisuusmaista, sillä niillä ei ole syrjinnän kieltävää lainsäädäntöä, 1. Kehottaa jäsenmaita sisällyttämään vammaisuuteen perustuvan syrjinnän vastaisen lausekkeen Euroopan unionin tarkistettuun perustamissopimukseen, hyväksymään uuden lainsäädännöllisen perustan sosiaalisille ohjelmille ja ottamaan käyttöön syrjinnänvastaisia toimenpiteitä jäsenvaltioiden tasolla, ja pitämään vammaisten oikeuksia kansalaisoikeuksina; 2. Kehottaa jäsenvaltioita ryhtymään toimiin sen varmistamiseksi, että olemassaolevaa vammaisten ihmisten syrjinnän kieltävää kansallista lainsäädäntöä tiukasti noudatetaan; 3. Kehottaa komissiota esittämään HELIOS 2 -ohjelman arvioinnin myötä uuden toimintaohjelman vammaisten ihmisten yhtäläisten mahdollisuuksien edistämisestä 20. joulukuuta 1992 hyväksytyn YK:n vammaisten ihmisten yhtäläisiä mahdollisuuksia koskevan perussäännöstön rajoissa ja rahoittamaan tätä koskevia väliaikaisia toimenpiteitä, kuten Euroopan vammaisfoorumia ja vuosittaisen kansainvälisen vammaisten ihmisten päivän tunnustamista Euroopan tasolla; 4. Pitää vammaisia ihmisiä ja heidän vammaisuutensa syitä ja laajuutta koskevien tilastotietojen kehittämisen kannalta välttämättömänä, että kaikissa jäsenvaltioissa toteutetaan tutkimuksia ja kartoituksia, joihin vammaisjärjestöt itse osallistuvat; komission pitäisi ehdottaa asianmukaisia toimia tämän toteuttamiseksi; 5. Kehottaa komissiota antamaan nykyistä enemmän arvoa tuloksille, joita on saatu toteutettaessa eurooppalaisia vammaisten ihmisten hyväksi tarkoitettuja ohjelmia, erityisesti niistä projekteista, joilla on autettu pienempiä vammaisjärjestöjä, joille tiedonsaannista voi olla suurta hyötyä; 6. Kehottaa yhteisön toimielimiä ja jäsenvaltioita tarkistamaan työmahdollisuus- ja työllisyyspolitiikkoja ryhtymällä erityisiin toimiin työmahdollisuuksien varmistamiseksi, ja kehottaa komissiota julkaisemaan vammaisten ihmisten työllistämistä koskevat hyvän menettelytavan ohjeet ja kehottaa komissiota varmistamaan, että julkisia hankintoja koskevalla direktiivillä varmistetaan sosiaalisten kriteerien asianmukainen tunnustaminen julkisissa sopimuksissa; 7. Pitää vammaisten ihmisten yhtäläisiä mahdollisuuksia koskevaa komission tiedonantoa ja neuvoston päätöslauselmaluonnosta myönteisinä erityisesti niiltä osin, mikä koskee oikeuksiin perustuvan poliittisen kehyksen toteuttamista sekä yhteisön että jäsenvaltioiden tasolla; 8. Kehottaa komissiota läheisessä yhteistyössä jäsenvaltioiden kanssa arvioimaan vammaisten ihmisten työllistämistä edistävien eri poliitikkojen laajuutta ja käytännön tuloksia; 9. Kehottaa komissiota tukemaan aktiivisesti vammaisten ihmisten mahdollisuuksia osallistua kaikkiin heitä koskeviin yhteisön ohjelmiin ja esittämään parlamentille näitä toimenpiteitä koskevan kertomuksen; 10. Myöntää, että suurin vastuu vammaisten ihmisten asioissa säilyy jäsenvaltioilla ja että yhteisön oikeuden nykyinen kehys velvoittaa ainoastaan toimenpiteisiin hyvin pienellä tärkeiden asioiden alueella, mutta on sitä mieltä, että tämä on sitä suurempi syy käyttää hyväksi olemassa olevia keinoja parempien mahdollisuuksien antamiseksi vammaisille; 11. Toteaa tyydytyksellä, että hissejä koskevien lainsäädäntöjen lähentämistä koskevan direktiivin yhteydessä on onnistuttu hyväksymään tarkistus, joka takaa vammaisten hissikoreihin pääsyn, ja katsoo, että tämä kannattaa tuoda korostetusti esiin, koska aikaisemmin ei mitään teollisuustuotetta koskevaan lainsäädäntöön ole liitetty mitään tämäntyyppistä vammaisia koskevaa standardia; 12. Kehottaa komissiota varmistamaan, että kaikkia valmisteilla olevia lakeja, ohjelmia, aloitteita ja politiikkoja verrataan YK:n perussäännöstöön vammaisten ihmisten yhtäläisistä mahdollisuuksista ja varmistetaan, että ne ovat sen mukaisia; 13. Kehottaa komissiota ja jäsenvaltioita tunnustamaan sen, että vammaisilla ihmisillä on oikeus vaikuttaa heitä koskeviin politiikkoihin ja ohjelmiin, ja takaamaan riittävät voimavarat Euroopan ja kansallisille kansalaisjärjestöille, jotka edustavat vammaisia ihmisiä ja sellaisten vammaisten ihmisten vanhempia, jotka eivät pysty itse edustamaan itseään, sekä luomaan riittävät mekanismit näiden kansalaisjärjestöjen kuulemiseksi; 14. Kehottaa komissiota ja jäsenvaltioita luomaan lainsäädännöllisen kehyksen vammaisten ihmisten käyttöön soveltuvien tuotteiden ja palvelujen suunnittelulle sisällyttämällä vammaisuuteen perustuvan syrjinnän tuomitseva viittaus Euroopan yhteisön perustamissopimuksen 100 a artiklaan; 15. Kehottaa komissiota tietoyhteiskuntaa säätelevää kehystä luodessaan tutkimaan mahdollisuuksia kehittää velvoittava oikeudellinen kehys sen varmistamiseksi, että teknologia on vammaisten ihmisten ulottuvilla ja soveltuu vammaisten ihmisten käyttöön; 16. Kehottaa komissiota varmistamaan, että sääntelyn poistaminen eurooppalaisella tasolla ei heikennä vammaisille ihmisille nykyisin tarjottuja tuotteita ja palveluja ja että standardointiprosessiin sisällytettäisiin standardeja, jotka ovat vammaisten kannalta hyväksyttäviä; 17. Kehottaa komissiota ja jäsenvaltioita varmistamaan, että vammaiset ihmiset osallistuvat standardointiprosessiin sen varmistamiseksi, että kaikki tarpeelliset palvelut ja tuotteet ovat vammaisten ihmisten käytettävissä; 18. Kehottaa komissiota selventämään pikaisesti, mitä esteitä vammaisten siirtotyöläisten ja kansalaisten vapaalle liikkumiselle on, poistamaan ne, sekä tarvittaessa ehdottamaan esteitä poistavia toimenpiteitä; 19. Kehottaa komissiota ja jäsenvaltioita toteuttamaan toimenpiteitä, jotta sokeiden ja näkövammaisten vapaata liikkuvuutta ei rajoiteta sillä, että heidän käyttämiensä opaskoirien pääsy maahan estetään (erityisesti maahan saapumista koskevilla karanteenimääräyksillä); 20. Vaatii komissiota ryhtymään lopultakin vakavissaan toimenpiteisiin vammaisten ihmisten vapaan liikkuvuuden toteuttamiseksi, ja pitää välttämättömänä seuraavia asioita: - komission selvitykset sen määrittämiseksi, mitkä etuudet vammainen säilyttää voimassa olevan lainsäädännön mukaan toiseen jäsenvaltioon muuton jälkeen (EY:n perustamissopimuksen 48-51 artikla, asetus 1408/71); - tämän selvityksen tulosten toimeenpano jäsenvaltioissa, mahdollisesti huomautus ja oikeustoimiin ryhtyminen sopimuksen laiminlyönnistä (EY:n perustamissopimuksen 169 artikla); - jos olemassa olevat toimet eivät ole riittäviä, ehdotus sosiaalilainsäädännön yhteensovittamista koskevien asetusten 1408/71 ja 574/72 soveltamisalan laajentamiseksi alan ja henkilöiden osalta; - ehdotuksen hyväksyminen liittyen EY:n perustamissopimuksen 51 artiklassa tarkoitettuun menettelyyn tai sosiaalipolitiikkaa koskevan sopimuksen 2 artiklan 3 kohdassa tarkoitettuun menettelyyn (EY:n perustamissopimuksen pöytäkirja 14); 21. Kehottaa jäsenvaltioita ja yhteisön toimielimiä varmistamaan, että kaikki vammaisia ihmisiä koskeva tieto on saatavilla heidän käytettävissään olevassa muodossa, heikkonäköiset sekä oppimisvaikeuksista kärsivät ja kuulovammaiset mukaan lukien; 22. Pyrkii toimimaan aktiivisesti sen varmistamiseksi, että vammaiset kansalaiset voivat äänestää Euroopan parlamentin vaaleissa, että he voivat seurata sen toimintaa sekä päästä parlamentin tiloihin, ja pyytää jäsenvaltioita ottamaan käyttöön vastaavia toimenpiteitä; 23. Kehottaa komissiota rahoittamaan pilottihankkeita ja hyvien käytäntöjen vaihtamista vammaisiin ihmisiin kohdistetun väkivallan ja hyväksikäytön estämiseksi; 24. Kehottaa komissiota tutkimaan syrjinnänvastaisten toimenpiteiden taloudellisia etuja Euroopan unionin tasolla ja julkaisemaan vammaisten ihmisten elin- ja työskentelyolosuhteita koskevia tutkimuksia, mukaan lukien uudet työskentelytavat ja se, miten ne vaikuttavat sosiaalietuuksiin; 25. Kehottaa jäsenvaltioita ryhtymään toimiin, joilla varmistetaan vammaisten ihmisten perheiden riittävä tukeminen, ja varmistamaan, että vammaisia tuetaan taloudellisesti syrjäytymisen ehkäisemiseksi: ennen kaikkea sen estämiseksi, että vammaiset ihmiset joutuvat laitoksiin, koska laitokset eivät missään olosuhteissa ole ympäristöjä, joissa vammaiset ihmiset voisivat elää itsenäisesti; 26. Kehottaa komissiota ja jäsenvaltioita ryhtymään erityisiin toimenpiteisiin syrjäytyneiden vammaisryhmien tarpeiden täyttämiseksi; 27. Kehottaa komissiota ja jäsenvaltioita taistelemaan vammaisten naisten kaksikertaista syrjintää vastaan projektien ja poliitikkojen avulla, ja julkaisemaan erillisiä tilastotietoja vammaisista miehistä ja naisista; 28. Kehottaa jäsenvaltioita tuomitsemaan vammaisten ihmisten epäinhimillisen ja alentavan kohtelun ja varmistamaan, että vammaiset ihmiset eivät vammaisuutensa vuoksi missään tapauksessa joudu laitoksiin vastoin tahtoaan, sekä varmistamaan, että ne vammaiset ihmiset, jotka haluavat elää laitoksissa, nauttivat täysistä ihmisoikeuksista; 29. Kehottaa komissiota ja jäsenvaltioita ryhtymään toimiin vammaisten ihmisten työllisyyden edistämiseksi; tällaisia toimia ovat erityisesti syrjinnän vastaiset toimet, vaihtoehtoisten työmuotojen edistäminen, vammaisjärjestöjen ottaminen mukaan HORIZON-ohjelman toteuttamiseen ja vammaisten ihmisten työllisyyden asettaminen tärkeämpään asemaan komission työllisyysstrategiassa; 30. Vaatii komissiota tutkimaan, mihin toimenpiteisiin on ryhdyttävä koulutuksen ja ammatillisen koulutuksen aloilla vammaisten ihmisten yhtäläisten mahdollisuuksien edistämiseksi ja sopivien toimien toteuttamiseksi; 31. Kehottaa puhemiestään välittämään tämän päätöslauselman ja valiokuntansa mietinnön yhteisön toimielimille ja laitoksille sekä jäsenvaltioiden ja Euroopan unionin jäsenyyttä hakeneiden valtioiden hallituksille ja parlamenteille.